Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την oδηγία 98/18/EΚ του Συμβουλίου της 17ης Mαρτίου 1998 για τους κανόνες και τα πρότυπα ασφαλείας για τα επιβατηγά πλοία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΙΣΤΟΡΙΚΟ ΚΑΙ ΣΤΟΧΟΙ

Για να εξασφαλιστεί η εναρμόνιση των κανόνων ασφαλείας που εφαρμόζονται στα επιβατηγά οχηματαγωγά πλοία τα οποία εκτελούν δρομολόγια εντός της ΕΕ, η Ευρωπαϊκή Επιτροπή πρότεινε, το 1996, οδηγία για να εφαρμοστούν, με εναρμονισμένο τρόπο και στην εσωτερική κυκλοφορία, κανόνες ισοδύναμοι με αυτούς που εφαρμόζονται σε διεθνές επίπεδο. Στη συνέχεια, εγκρίθηκε η οδηγία 98/18/EΚ του Συμβουλίου, στις 17 Μαρτίου 1998, και τέθηκε σε ισχύ το ίδιο έτος. Οι κανόνες που περιλαμβάνονται στο παράρτημα Ι της οδηγίας αντικατοπτρίζουν τις προδιαγραφές των σχετικών διεθνών πράξεων όσον αφορά τις απαιτήσεις ασφαλείας για πλοία που εκτελούν δρομολόγια σε εσωτερικές γραμμές. Αυτές οι απαιτήσεις εφαρμόζονται σε όλους τους τύπους επιβατηγών οχηματαγωγών πλοίων που εξυπηρετούν εσωτερικές γραμμές, και λαμβάνουν υπόψη το μέγεθος, την ηλικία τους και τα χαρακτηριστικά της θαλάσσιας περιοχής εντός της οποίας έχουν άδεια να εκτελούν δρομολόγια.

Παρόλο που η οδηγία είναι σχετικά πρόσφατη, η Ευρωπαϊκή Επιτροπή θεωρεί ότι ορισμένες διατάξεις που περιλαμβάνονται σ' αυτή θα πρέπει να απλουστευθούν ή να ενημερωθούν για να εξασφαλιστεί επαρκής προστασία για τους επιβάτες των εσωτερικών δρομολογίων στα κράτη μέλη της ΕΕ. Ως εκ τούτου, προτείνεται να τροποποιηθεί η οδηγία 98/18/EΚ του Συμβουλίου κατά τρόπο ώστε:

- να ενημερωθεί η οδηγία ώστε να λάβει υπόψη τις εξελίξεις των διεθνών συμβάσεων και κωδίκων για την ασφάλεια των θαλάσσιων μεταφορών, ιδίως τον Κώδικα Ταχύπλοων Σκαφών του 2000,

- να απλουστευθεί και να βελτιωθεί η διαδικασία για τον προσδιορισμό και τη δημοσίευση των θαλάσσιων περιοχών, διαδικασία που είναι σημαντική για την εφαρμογή της παρούσας οδηγίας, δεδομένου ότι οι απαιτήσεις ασφαλείας που εφαρμόζονται σε συγκεκριμένα πλοία εξαρτώνται από τη θαλάσσια περιοχή στην οποία εκτελούν δρομολόγια,

- να υιοθετηθούν ειδικές απαιτήσεις ευστάθειας για ορισμένες κατηγορίες επιβατηγών οχηματαγωγών πλοίων (ro-ro) που εκτελούν εσωτερικά δρομολόγια, ισοδύναμες με εκείνες της προτεινόμενης οδηγίας σχετικά με ειδικές απαιτήσεις ευστάθειας για επιβατηγά οχηματαγωγά πλοία (ro-ro) που εκτελούν διεθνείς πλόες, και να καταργηθούν σταδιακά τα επιβατηγά οχηματαγωγά πλοία που δεν έχουν εκσυγχρονιστεί ώστε να είναι σύμφωνα με αυτές τις απαιτήσεις ευστάθειας,

- να ζητηθεί από τα κράτη μέλη να καταστήσουν όλα τα επιβατηγά πλοία, ανεξαρτήτως μεγέθους, ηλικίας ή θαλάσσιας περιοχής στην οποία εκτελούν δρομολόγια, ασφαλή και προσβάσιμα σε επιβάτες μειωμένης κινητικότητας. Αυτό ευθυγραμμίζεται με άλλες προτάσεις που έκανε η Επιτροπή για να καταστήσει άλλους τρόπους μεταφοράς προσβάσιμους και ασφαλείς γι' αυτούς τους επιβάτες,

- να καταργηθεί η παρέκκλιση που αφορά την Ελλάδα και να απλουστευθεί με αυτόν τον τρόπο η οδηγία, λαμβανομένου υπόψη του περιθωριακού αντικτύπου της παρέκκλισης.

2. ΑΙΤΙΟΛΟΓΗΣΗ ΤΩΝ ΠΡΟΤΕΙΝΟΜΕΝΩΝ ΜΕΤΡΩΝ

Στόχος των προτεινομένων μέτρων είναι να τροποποιηθεί η υπάρχουσα οδηγία 98/18/EΚ του Συμβουλίου. Οι λόγοι γι' αυτό είναι πολλοί. Παρόλο που πρόκειται για σχετικά πρόσφατη οδηγία, έχουν ήδη εμφανιστεί ορισμένα προβλήματα σχετικά με την εφαρμογή της. Το κυριότερο πρόβλημα, σε κοινοτικό επίπεδο, συνδέεται με τη δυσκολία να ελεγχθεί η εφαρμογή της, πράγμα που οφείλεται κυρίως στο γεγονός ότι η παρούσα διαδικασία δημοσίευσης των θαλάσσιων περιοχών δεν είναι εφαρμόσιμη. Αυτό το μειονέκτημα δημιουργεί δυσκολίες σε κοινοτικό επίπεδο και σε όλα τα κράτη μέλη, δεδομένου ότι δεν μπορεί να ελεγχθεί η εφαρμογή της οδηγίας 98/18/EΚ, ελλείψει σαφούς και εφαρμόσιμου διακανονισμού για τον προσδιορισμό και τη δημοσίευση των θαλάσσιων περιοχών.

Η τροποποίηση αιτιολογείται, εξάλλου, από την ανάγκη να καταστεί η οδηγία πιο ευέλικτη, ώστε να μπορέσουν να ενημερωθούν ορισμένα άρθρα ανάλογα με τις εξελίξεις σε διεθνές επίπεδο, ιδιαίτερα όσον αφορά την ασφάλεια των ταχύπλοων σκαφών.

Η εισαγωγή περισσότερο συγκεκριμένων απαιτήσεων ευστάθειας για επιβατηγά οχηματαγωγά πλοία που εκτελούν εσωτερικά δρομολόγια δικαιολογείται επίσης από την ανάγκη να βελτιωθεί η ασφάλεια και να εξασφαλιστεί ισοδύναμο επίπεδο ασφάλειας μεταξύ των διεθνών και των εσωτερικών δρομολογίων.

Η εισαγωγή οδηγιών για την ασφάλεια των επιβατών μειωμένης κινητικότητας ανταποκρίνεται στην αρχή που εισήχθη με τη συνθήκη του Άμστερνταμ σχετικά με την καταπολέμηση των διακρίσεων που οφείλονται, μεταξύ άλλων, σε αναπηρία ή στην ηλικία.

Τέλος, θα πρέπει να σημειωθεί ότι εισήχθησαν ορισμένες διατάξεις που αφήνουν ευρύ περιθώριο ευελιξίας στα κράτη μέλη, σύμφωνα με την αρχή της επικουρικότητας, ιδίως όσον αφορά τις απαιτήσεις ασφαλείας και πρόσβασης των επιβατών μειωμένης κινητικότητας.

3. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ

Η πρόταση περιλαμβάνει δύο άρθρα, που εισάγουν τροποποιήσεις στα υπάρχοντα άρθρα της οδηγίας 98/18/EΚ του Συμβουλίου, και άρθρα που εξασφαλίζουν τη δυνατότητα εφαρμογής αυτών των τροποποιήσεων.

4. ΕΙΔΙΚΕΣ ΠΑΡΑΤΗΡΗΣΕΙΣ

4.1. Ορισμοί (άρθρο 1 παράγραφος 1)

Εισάγεται νέος ορισμός για τα "άτομα μειωμένης κινητικότητας" (άρθρο 2 στοιχείο κγ), που θα αναφέρεται στο προτεινόμενο νέο άρθρο 6β. Ο χρησιμοποιούμενος ορισμός είναι αυτός της οδηγίας 2001/85/EΚ του Ευρωπαϊκού Κοινοβουλίου και του Συμβουλίου της 20ης Νοεμβρίου 2001 [1], περί ειδικών διατάξεων για οχήματα μεταφοράς επιβατών άνω των οκτώ θέσεων εκτός της θέσεως του οδηγού και περί τροποποιήσεως των οδηγιών 70/156/EΟΚ και 97/27/EΚ. Αυτός ο ορισμός, που συμφωνήθηκε πρόσφατα από το Συμβούλιο και το Κοινοβούλιο, θεωρείται κατάλληλος από την Επιτροπή και για την παρούσα οδηγία, δεδομένου ότι αναφέρεται σε απαιτήσεις ασφαλείας και πρόσβασης για ένα ειδικό τρόπο δημόσιας μεταφοράς επιβατών με μειωμένη κινητικότητα. Βλέπε επίσης παράγραφο 4.6.

[1] ΕΕ L 42, 13.02.2002, σ.1.

4.2. Διαδικασία για τη δημοσίευση των θαλάσσιων περιοχών (άρθρο 1 παράγραφος 2)

Η Επιτροπή προτείνει μια νέα απλουστευμένη διαδικασία για τον καθορισμό, τη γνωστοποίηση και τη δημοσίευση καταλόγου των θαλάσσιων περιοχών Α, Β, Γ και Δ, βάσει των οποίων καθορίζονται οι ειδικές απαιτήσεις ασφαλείας που εφαρμόζονται σε πλοία που εκτελούν δρομολόγια σε κάθε συγκεκριμένη περιοχή. Η τροποποίηση υπαγορεύεται από τα προβλήματα που συναντώνται κατά την εφαρμογή της οδηγίας 98/18/EΚ. Είναι πολύ σημαντικό να τροποποιηθεί αυτή η διαδικασία, για να διευκολυνθεί η εφαρμογή της από τα κράτη μέλη και για να παρακολουθείται η εφαρμογή σε κοινοτικό επίπεδο.

Επιπλέον, η Επιτροπή προτείνει να απλουστευθεί η διαδικασία κοινοποίησης των θαλάσσιων περιοχών προς την Επιτροπή, σύμφωνα με τη διαδικασία που καθορίζεται στο άρθρο 9.

Η προτεινόμενη διαδικασία δημοσίευσης παρέχει μεγαλύτερη ευελιξία και διαφάνεια για τους φορείς εκμετάλλευσης στα κράτη μέλη και σε κοινοτικό επίπεδο.

4.3. Λήξη της παρέκκλισης για τα ελληνικά επιβατηγά πλοία (άρθρο 2)

Η οδηγία 98/18/EΚ περιλαμβάνει παρέκκλιση για τα επιβατηγά πλοία που εκτελούν εσωτερικά δρομολόγια αποκλειστικά στην Ελλάδα. Λόγω της περιορισμένης πρακτικής εφαρμογής αυτής της παρέκκλισης, η Επιτροπή προτείνει να διαγραφεί η εν λόγω παρέκκλιση, με ισχύ από 1ης Ιανουαρίου 2005, για να απλουστευθεί η οδηγία.

4.4. Απαιτήσεις ευστάθειας και ηλικία σταδιακής κατάργησης (άρθρο 1 παράγραφος 3)

Η πρόταση της Επιτροπής εισάγει ειδικές απαιτήσεις ευστάθειας, για επιβατηγά οχηματαγωγά πλοία (ro-ro) που εκτελούν διεθνείς πλόες προς και από λιμένες της ΕΕ. Με αυτόν τον τρόπο, θα εξασφαλιστεί μεγαλύτερη ασφάλεια στα επιβατηγά οχηματαγωγά πλοία που εκτελούν τα παραπάνω δρομολόγια, το αργότερο από την 1η Οκτωβρίου 2010.

Λαμβάνοντας υπόψη ότι τα επιβατηγά οχηματαγωγά πλοία συναντούν παρόμοιες καταστάσεις θαλάσσης σε εσωτερικούς πλόες, όπως και σε διεθνείς πλόες, και για να επιτευχθεί το ίδιο επίπεδο ασφαλείας για πλοία που εκτελούν δρομολόγια σε διαφορετικές θαλάσσιες περιοχές με τις ίδιες καταστάσεις θαλάσσης, η Επιτροπή προτείνει να πληρούν τις ειδικές απαιτήσεις ευστάθειας και τα επιβατηγά οχηματαγωγά πλοία που εκτελούν εσωτερικά δρομολόγια. Οι ειδικές απαιτήσεις ευστάθειας εφαρμόζονται σε όλα τα νέα επιβατηγά οχηματαγωγά πλοία των κατηγοριών Α, Β και Γ από την 1η Οκτωβρίου 2004. Για τα νέα επιβατηγά οχηματαγωγά πλοία της κατηγορίας Δ, δεν δικαιολογείται η εφαρμογή των ειδικών απαιτήσεων ευστάθειας, λόγω των περιορισμένων συνθηκών δρομολόγησης που ισχύουν τα πλοία αυτά. Ωστόσο, λαμβανομένων υπόψη των δυσκολιών που μπορούν να προκύψουν κατά τον εκσυγχρονισμό των υπαρχόντων πλοίων των κατηγοριών Α και Β, η Επιτροπή προτείνει να δοθεί εναλλακτικά η δυνατότητα σταδιακής κατάργησης αυτών των σκαφών στην ηλικία των 30 ετών, αν δεν μπορούν να συμμορφωθούν με τις ειδικές απαιτήσεις ευστάθειας. Η ίδια δυνατότητα σταδιακής κατάργησης ισχύει και για υπάρχοντα επιβατηγά οχηματαγωγά πλοία των κατηγοριών Γ και Δ, εκτός αν πληρούν στο ακέραιο τις απαιτήσεις ευστάθειας που καθορίζονται στην παράγραφο II-1/B/8 του παραρτήματος Ι της οδηγίας. Αυτό συνεπάγεται πλήρη συμμόρφωση των πλοίων αυτών προς τις απαιτήσεις ευστάθειας της SOLAS 90, υποχρέωση από την οποία απαλλάσσονται επί του παρόντος.

4.5. Κώδικας ταχύπλοων σκαφών του 2000 (άρθρο 1 παράγραφος 4)

Η οδηγία 98/18/EΚ εφαρμόζει σήμερα πλήρως, σε όλα τα ταχύπλοα σκάφη που εκτελούν εσωτερικά δρομολόγια, τον Κώδικα Ταχύπλοων Σκαφών (Κώδικα HSC), ο οποίος περιλαμβάνεται στο ψήφισμα MSC 36(63), της 20ής Μαΐου 1994, της Επιτροπής Ναυτικής Ασφαλείας του ΙΜΟ. Στις 5 Δεκεμβρίου 2000, εγκρίθηκε ο Κώδικας HSC 2000, ο οποίος θα εφαρμόζεται σε όλα τα νέα σκάφη των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής από την 1η Ιουλίου 2002 και μετά. Ο κώδικας HSC 2000 δεν αντικαθιστά τον προηγούμενο κώδικα για σκάφη που έχουν ναυπηγηθεί πριν από αυτή την ημερομηνία, αλλά εφαρμόζεται μόνο στα νέα σκάφη.

Η Επιτροπή προτείνει, ως εκ τούτου, να τροποποιηθεί το άρθρο 8 στοιχείο α), ώστε η οδηγία 98/18/EΚ να προβλέπει την εφαρμογή του Κώδικα HSC (Κώδικα Ταχύπλοων Σκαφών 2000), όπως ήδη συμβαίνει με τον Κώδικα HSC του 1994, μέσω διαδικασίας επιτροπολογίας. Αυτό συμφωνεί πλήρως με την αρχή που συμπεριλαμβάνεται στην οδηγία 98/18/EΚ (παράρτημα Ι και ορισμοί που περιλαμβάνονται στο άρθρο 2 όσον αφορά τις Διεθνείς Συμβάσεις).

4.6. Εισαγωγή απαιτήσεων ασφαλείας και πρόσβασης των επιβατών μειωμένης κινητικότητας (άρθρο 1 παράγραφοι 1, 3, 4 και 5).

Η Επιτροπή προτείνει να εισαχθούν ειδικές απαιτήσεις ασφαλείας για τα άτομα μειωμένης κινητικότητας, που μπορεί να αποτελούν έως και το 30% του πληθυσμού, και αντιπροσωπεύουν άρα μεγάλη αναλογία των πιθανών επιβατών. Τα προτεινόμενα μέτρα αφορούν εξίσου την ασφάλεια και την πρόσβαση αυτής της ομάδας επιβατών στα επιβατηγά πλοία. Είναι σημαντικό να εξασφαλιστεί το ίδιο επίπεδο ασφαλείας για όλους τους επιβάτες, με ή χωρίς μειωμένη κινητικότητα.

Οι οδηγίες 1999/35/EΚ [2] και 98/41/EΚ [3] καλύπτουν ένα σχετικά περιορισμένο τμήμα όσον αφορά την ασφάλεια και τη δυνατότητα πρόσβασης των ατόμων μειωμένης κινητικότητας, δεδομένου ότι αφορούν ειδικές υπηρεσίες και βοήθεια, και δεν προβλέπουν αναγκαστικά την παροχή γενικών πληροφοριών σχετικά με το πλοίο και τους διακανονισμούς ασφαλείας.

[2] Οδηγία 1999/35/EΚ του Συμβουλίου της 29ης Aπριλίου 1999 σχετικά με ένα σύστημα υποχρεωτικών επιθεωρήσεων για την ασφαλή εκτέλεση τακτικών δρομολογίων από οχηματαγωγά ro-ro και ταχύπλοα επιβατηγά σκάφη, ΕΕ L 138 της 01.06.1999, σ. 1.

[3] Οδηγία 98/41/EΚ του Συμβουλίου της 18ης Ιουνίου 1998 σχετικά με την καταγραφή των ατόμων που ταξιδεύουν με επιβατηγά πλοία που εκτελούν δρομολόγια προς ή από λιμένες των κρατών μελών της Κοινότητας, ΕΕ L 188 της 02.07.1998, σ. 35

Ως εκ τούτου, προτείνεται να προστεθεί ένα νέο παράρτημα III, που θα περιλαμβάνει κατευθυντήριες οδηγίες, οι οποίες θα εφαρμόζονται σε όλα τα πλοία και σκάφη που εκτελούν εσωτερικά δρομολόγια. Επειδή ορισμένες μετασκευές που θα γίνουν εκ των υστέρων στα υπάρχοντα πλοία μπορεί να αποδειχθούν υπερβολικά δαπανηρές, οι κατευθυντήριες οδηγίες θα εφαρμοστούν στα υπάρχοντα πλοία και σκάφη, εφόσον είναι λογικό και εφικτό. Τα κράτη μέλη πρέπει, εξάλλου, να καταρτίσουν εθνικά σχέδια δράσης για τον εκσυγχρονισμό του υπάρχοντος στόλου επιβατηγών πλοίων, ώστε να υπάρξει συμμόρφωση με τις κατευθυντήριες οδηγίες του παραρτήματος ΙΙΙ. Αυτές οι κατευθυντήριες οδηγίες ευθυγραμμίζονται με την Εγκύκλιο 735 της Επιτροπής Θαλάσσιας Ασφάλειας του Διεθνούς Ναυτιλιακού Οργανισμού (MSC/Εγκυκ. 735), της 24ης Ιουνίου 1996, με τίτλο "Σύσταση για τον σχεδιασμό και τη λειτουργία των επιβατηγών πλοίων ώστε να ανταποκρίνονται στις ανάγκες των ηλικιωμένων και των μειονεκτούντων ατόμων".

Σε αυτή τη διαδικασία, είναι πολύ σημαντικό να συμβουλεύονται τα κράτη μέλη αντιπροσωπευτικές οργανώσεις ατόμων μειωμένης κινητικότητας, για να εξασφαλίζουν ότι τα λαμβανόμενα μέτρα είναι λογικά και αποδεκτά και προσφέρουν πραγματική λύση στα παρόντα προβλήματα που αντιμετωπίζουν τα άτομα αυτά, όταν ταξιδεύουν με επιβατηγά πλοία.

Tα κράτη μέλη καλούνται να κοινοποιήσουν το εθνικό τους σχέδιο δράσης για τα υπάρχοντα πλοία και να υποβάλουν έκθεση στην Επιτροπή σχετικά με την εφαρμογή του άρθρου όσον αφορά τα νέα πλοία, τα νέα και υπάρχοντα ταχύπλοα σκάφη, καθώς και τα υπάρχοντα πλοία που επιτρέπεται να μεταφέρουν περισσότερους από 400 επιβάτες.

Προτείνεται επιπλέον να τροποποιούνται τα παραρτήματα ΙΙ και ΙΙΙ μέσω επιτροπολογίας, με βάση την πείρα, ιδίως αυτή που απέκτησαν τα κράτη μέλη κατά τη διαδικασία εφαρμογής της παρούσας οδηγίας.

4.7. Τροποποιήσεις της εντολής της Επιτροπής Προσαρμογών (άρθρο 1 παράγραφος 4)

Η Επιτροπή προτείνει να τροποποιηθεί η εντολή της Επιτροπής Προσαρμογών, όπως υποδεικνύεται στο άρθρο 8 της οδηγίας 98/18/EΚ, για τους εξής σκοπούς:

- Προστίθεται το άρθρο 8 στοιχείο α) σημείο iii), για να καταστεί δυνατή η αναθεώρηση των άρθρων της οδηγίας που αφορούν τον Κώδικα Ταχύπλοων Σκαφών (HSC), όπως αναφέρεται στην παράγραφο 4.5.

- Προστίθεται το άρθρο 8 στοιχείο γ), για να δοθεί στην Επιτροπή Προσαρμογών η εντολή να τροποποιεί τα παραρτήματα II και IIΙ, όπως αναφέρεται στην παράγραφο 4.6.

-

2002/0075 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την oδηγία 98/18/EΚ του Συμβουλίου της 17ης Μαρτίου 1998 για τους κανόνες και τα πρότυπα ασφαλείας για τα επιβατηγά πλοία

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [4],

[4] ΕΕ C , , σ. .

τη γνώμη της Οικονομικής και Κοινωνικής Επιτροπής [5],

[5] ΕΕ C , , σ. .

τη γνώμη της Επιτροπής των Περιφερειών [6],

[6] ΕΕ C , , σ. .

Αποφασίζοντας σύμφωνα με τη διαδικασία που ορίζεται στο άρθρο 251 της συνθήκης [7],

[7] ΕΕ C , , σ. .

Εκτιμώντας τα εξής:

(1) Η οδηγία 98/18/EΚ του Συμβουλίου της 17ης Μαρτίου 1998 για τους κανόνες και τα πρότυπα ασφαλείας για τα επιβατηγά πλοία [8] εισάγει ομοιόμορφο επίπεδο ασφαλείας για πρόσωπα και αγαθά στα νέα και υπάρχοντα επιβατηγά πλοία και ταχύπλοα σκάφη, όταν και οι δύο κατηγορίες πλοίων και σκαφών εκτελούν εσωτερικά δρομολόγια, και καθορίζει τις διαδικασίες διαπραγμάτευσης σε διεθνές επίπεδο, με σκοπό την εναρμόνιση των κανόνων για τα επιβατηγά πλοία που εκτελούν διεθνή δρομολόγια.

[8] ΕΕ L 144, 15.5.1998, σ. 1.

(2) Ο προσδιορισμός των θαλάσσιων περιοχών έχει μεγάλη σημασία, για να καθοριστεί η εφαρμογή της οδηγίας 98/18/EΚ σε διάφορες κατηγορίες επιβατηγών πλοίων. Η οδηγία περιλαμβάνει διαδικασία για τη δημοσίευση καταλόγων των θαλάσσιων περιοχών, η οποία αποδείχθηκε δύσκολο να εφαρμοστεί. Χρειάζεται, επομένως, να καθιερωθεί μια λειτουργική και διαφανής διαδικασία, ώστε να καταστεί δυνατή η αποτελεσματική παρακολούθηση της εφαρμογής της οδηγίας.

(3) Για να εναρμονιστεί το επίπεδο ασφαλείας στα επιβατηγά πλοία σε ολόκληρη την Κοινότητα, πρέπει να καταργηθεί η παρέκκλιση που έχει δοθεί στην Ελλάδα όσον αφορά το χρονοδιάγραμμα για την εφαρμογή των απαιτήσεων ασφαλείας.

(4) Η οδηγία [yyyy/xx/EΚ σχετικά με ειδικές απαιτήσεις ευστάθειας για επιβατηγά οχηματαγωγά πλοία (ro-ro) [9]] εισάγει ενισχυμένες απαιτήσεις ευστάθειας για τα επιβατηγά οχηματαγωγά πλοία που εκτελούν διεθνή δρομολόγια από και προς κοινοτικούς λιμένες. αυτό το ενισχυμένο μέτρο θα πρέπει να εφαρμοστεί επίσης και στα πλοία που εκτελούν εσωτερικά δρομολόγια με τις ίδιες καταστάσεις θαλάσσης. Η μη εφαρμογή αυτών των απαιτήσεων ευστάθειας δικαιολογεί τη σταδιακή κατάργηση των επιβατηγών οχηματαγωγών πλοίων μετά από ορισμένα έτη λειτουργίας.

[9] ΕΕ L , , σ. .

(5) Χρειάζεται να λαμβάνονται υπόψη, κατά τρόπο ταχύ και ευέλικτο, οι αλλαγές που έχουν επέλθει σε σχετικές διεθνείς πράξεις, όπως είναι οι συμβάσεις, τα πρωτόκολλα, οι κώδικες και τα ψηφίσματα του Διεθνούς Ναυτιλιακού Οργανισμού (IMO).

(6) Βάσει της οδηγίας 98/18/EΚ, ο Διεθνής Κώδικας Ασφαλείας Ταχύπλοων Σκαφών, ο οποίος περιλαμβάνεται στο ψήφισμα MSC 36(63), της 20ής Μαΐου 1994, της Επιτροπής Ναυτικής Ασφαλείας του ΙΜΟ, εφαρμόζεται σε όλα τα ταχύπλοα σκάφη που εκτελούν εσωτερικά δρομολόγια. Ο IMO έχει εγκρίνει έναν νέο κώδικα ταχύπλοων σκαφών, τον "Διεθνή Κώδικα του 2000 για την Ασφάλεια των Ταχύπλοων Σκαφών, (Κώδικας HSC 2000)", που περιλαμβάνεται στο ψήφισμα MSC 97(73), της 5ης Δεκεμβρίου 2000, της Επιτροπής Ναυτικής Ασφαλείας του ΙΜΟ και εφαρμόζεται σε όλα τα ταχύπλοα σκάφη που ναυπηγήθηκαν από την 1η Ιουλίου του 2002 και μετά. Είναι σημαντικό να εξασφαλιστεί ότι η οδηγία 98/18/EΚ θα μπορεί να ενημερώνεται με ευέλικτο τρόπο, ώστε να εφαρμόζονται οι εξελίξεις που παρατηρούνται σε διεθνές επίπεδο και στα ταχύπλοα σκάφη που εκτελούν εσωτερικά δρομολόγια.

(7) Είναι σημαντικό να υπάρχει μέριμνα για το επίπεδο ασφαλείας και την πρόσβαση που εξασφαλίζονται για άτομα μειωμένης κινητικότητας, όταν ταξιδεύουν με επιβατηγά πλοία και ταχύπλοα σκάφη που εκτελούν εσωτερικά δρομολόγια στα κράτη μέλη.

(8) Επομένως, πρέπει να τροποποιηθεί αναλόγως η οδηγία 98/18/EΚ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 98/18/EΚ τροποποιείται ως εξής:

1) Στο άρθρο 2, προστίθεται το ακόλουθο σημείο:

"κγ) «άτομα μειωμένης κινητικότητας»: όλα τα άτομα που δυσκολεύονται να χρησιμοποιήσουν τις δημόσιες συγκοινωνίες, όπως άτομα με ειδικές ανάγκες (συμπεριλαμβανομένων ατόμων με προβλήματα διανοητικής και αισθητηριακής φύσεως και ατόμων που χρησιμοποιούν αναπηρικές πολυθρόνες), άτομα χωλαίνοντα, άτομα μικρού αναστήματος, άτομα με βαριές αποσκευές, ηλικιωμένα άτομα, έγκυες γυναίκες, άτομα με καρότσια αγορών και άτομα με παιδιά (συμπεριλαμβανομένων παιδιών που κάθονται σε καροτσάκια για νήπια)."

2) Το άρθρο 4 παράγραφος 2 αντικαθίσταται από τα εξής:

"2. Κάθε κράτος μέλος:

(α) συντάσσει και ενημερώνει τακτικά έναν κατάλογο των θαλάσσιων περιοχών υπό τη δικαιοδοσία του, οριοθετώντας τις ζώνες για εκτέλεση δρομολογίων καθ' όλη τη διάρκεια του έτους και, κατά περίπτωση, περιορισμένη περιοδική εκτέλεση δρομολογίων, για τις διάφορες κατηγορίες πλοίων, βάσει των κριτηρίων κατάταξης της παραγράφου 1.

(β) δημοσιεύει αυτόν τον κατάλογο σε δημόσια βάση δεδομένων, διαθέσιμη στην ιστοθέση της αρμόδιας ναυτιλιακής αρχής.

(γ) κοινοποιεί στην Επιτροπή τη θέση των πληροφοριών αυτών, και την ενημερώνει όταν γίνονται τροποποιήσεις στον κατάλογο."

3) Παρεμβάλλονται τα άρθρα 6α και 6β:

"Άρθρο 6α

Απαιτήσεις ευστάθειας και σταδιακή κατάργηση των επιβατηγών οχηματαγωγών πλοίων (ro-ro)

1. Όλα τα επιβατηγά οχηματαγωγά πλοία των κατηγοριών Α, Β και Γ, των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής κατά ή μετά την 1η Οκτωβρίου 2004, πρέπει να πληρούν τις ειδικές απαιτήσεις ευστάθειας που ορίζονται στην οδηγία [yyyy/xx/EΚ].

2. Όλα τα επιβατηγά οχηματαγωγά πλοία των κατηγοριών Α και Β, των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής πριν από την 1η Οκτωβρίου 2004, πρέπει να πληρούν τις ειδικές απαιτήσεις ευστάθειας που ορίζονται στην οδηγία [yyyy/xx/EΚ] το αργότερο από την 1η Οκτωβρίου 2010, εκτός αν έχουν καταργηθεί κατά την εν λόγω ημερομηνία ή σε μεταγενέστερη ημερομηνία κατά την οποία θα φθάσουν στην ηλικία των 30 ετών αλλά εν πάση περιπτώσει το αργότερο την 1η Ιανουαρίου 2015.

3. Όλα τα επιβατηγά οχηματαγωγά πλοία των κατηγοριών Γ και Δ, των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής πριν από την 1η Οκτωβρίου 2004, πρέπει να πληρούν τις διατάξεις της παραγράφου II-1/B/8 του παραρτήματος Ι το αργότερο από την 1η Οκτωβρίου 2010, εκτός αν έχουν καταργηθεί κατά την εν λόγω ημερομηνία ή σε μεταγενέστερη ημερομηνία κατά την οποία θα φθάσουν στην ηλικία των 30 ετών αλλά εν πάση περιπτώσει το αργότερο την 1η Ιανουαρίου 2015."

"Άρθρο 6β

Απαιτήσεις ασφαλείας για άτομα μειωμένης κινητικότητας

1. Τα κράτη μέλη λαμβάνουν τα κατάλληλα μέτρα, βάσει των κατευθυντηρίων οδηγιών του παραρτήματος ΙΙΙ, για να δώσουν τη δυνατότητα στους επιβάτες μειωμένης κινητικότητας να έχουν ασφαλή πρόσβαση σε όλα τα επιβατηγά πλοία των κατηγοριών Α, Β, Γ και Δ και σε όλα τα ταχύπλοα σκάφη, των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής κατά ή μετά την 1η Οκτωβρίου 2004.

2. Τα κράτη μέλη συμβουλεύονται και συνεργάζονται με τις αντιπροσωπευτικές οργανώσεις των ατόμων μειωμένης κινητικότητας σχετικά με την εφαρμογή των κατευθυντηρίων οδηγιών που περιλαμβάνονται στο παράρτημα ΙΙΙ.

3. Για τους σκοπούς της μετασκευής επιβατηγών πλοίων των κατηγοριών Α, Β, Γ και Δ και ταχύπλοων σκαφών, των οποίων έχει τοποθετηθεί η τρόπιδα ή τα οποία βρίσκονται σε ανάλογο στάδιο κατασκευής πριν από την 1η Οκτωβρίου 2004, τα κράτη μέλη εφαρμόζουν τις κατευθυντήριες οδηγίες που περιλαμβάνονται στο παράρτημα ΙΙΙ, εφόσον είναι λογικό και εφικτό από οικονομική άποψη.

Τα κράτη μέλη καταρτίζουν εθνικό σχέδιο δράσης σχετικά με τον τρόπο που θα εφαρμοστούν οι κατευθυντήριες οδηγίες στα υπάρχοντα πλοία που εκτελούν δρομολόγια εντός της επικρατείας τους και κοινοποιούν τα εθνικά σχέδια δράσης για τα υπάρχοντα πλοία στην Επιτροπή.

4. Τα κράτη μέλη ενημερώνουν την Επιτροπή σχετικά με την εφαρμογή του παρόντος άρθρου, όσον αφορά όλα τα επιβατηγά πλοία που αναφέρονται στην παράγραφο 1, τα επιβατηγά πλοία που αναφέρονται στην παράγραφο 3 τα οποία έχουν άδεια να μεταφέρουν περισσότερους από 400 επιβάτες και όλα τα ταχύπλοα σκάφη, πριν από την 1η Οκτωβρίου 2007."

4) Το άρθρο 8 τροποποιείται ως εξής:

(α) στο στοιχείο α), παρεμβάλλεται το ακόλουθο σημείο:

"και

(iii) οι διατάξεις σχετικά με τον Κώδικα Ταχύπλοων Σκαφών και μεταγενέστερες τροποποιήσεις, που αναφέρονται στα άρθρα 4 παράγραφος 3, 6 παράγραφος 4, 10 παράγραφος 3 και 11 παράγραφος 3."

(β) προστίθεται το ακόλουθο στοιχείο γ):

"γ) μπορούν να τροποποιηθούν τα παραρτήματα II και III, για να βελτιωθούν οι τεχνικές προδιαγραφές, με βάση τη νέα πείρα."

5) Προστίθεται το παράρτημα III, όπως παρατίθεται στο παράρτημα.

Άρθρο 2

Καταργείται, από την 1η Ιανουαρίου 2005, το άρθρο 6 παράγραφος 3 στοιχείο ζ) της οδηγίας 98/18/ΕΚ.

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 2004. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 4

Η παρούσα οδηγία αρχίζει να ισχύει τη εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ "Παράρτημα III : Κατευθυντήριες οδηγίες σχετικά με τις απαιτήσεις ασφαλείας επιβατηγών πλοίων και ταχύπλοων σκαφών για άτομα μειωμένης κινητικότητας

(όπως αναφέρεται στο άρθρο 6β)

1. Πρόσβαση στο πλοίο

Tα πλοία πρέπει να έχουν ναυπηγηθεί και εξοπλιστεί κατά τρόπο ώστε ένα άτομο μειωμένης κινητικότητας να μπορεί να επιβιβάζεται και να αποβιβάζεται εύκολα και με ασφάλεια, είτε αυτόνομα, είτε μέσω κεκλιμένων επιπέδων, ανελκυστήρων ή αναβατήρων. Στις άλλες εισόδους του πλοίου και σε άλλα κατάλληλα σημεία του πλοίου, πρέπει να υπάρχουν αναρτημένες πινακίδες που να κατευθύνουν προς αυτές τις εισόδους για άτομα μειωμένης κινητικότητας.

2. Σηματοδότηση

Η σηματοδότηση που προβλέπεται σε ένα πλοίο για την υποβοήθηση των επιβατών πρέπει να είναι εμφανής, ευανάγνωστη από άτομα μειωμένης κινητικότητας και τοποθετημένη σε κεντρικά σημεία.

3. Μέσα για μετάδοση αναγγελιών

Ο εκμεταλλευόμενος το πλοίο πρέπει να διαθέτει εντός του πλοίου συστήματα για την οπτική και προφορική μετάδοση αναγγελιών, όπως σχετικά με καθυστερήσεις, αλλαγές του προγράμματος και υπηρεσίες επί του πλοίου, σε άτομα με διάφορες μορφές μειωμένης κινητικότητας.

4. Συναγερμός

Πρέπει να υπάρχουν διαθέσιμα κουμπιά συναγερμού/κλήσης και να είναι ευπρόσιτα σε άτομα μειωμένης κινητικότητας.

5. Επιπρόσθετες απαιτήσεις για την εξασφάλιση κινητικότητας εντός του πλοίου

Οι χειρολισθήρες, οι διάδρομοι και διάδρομοι επιβατών, τα ανοίγματα των θυρών και οι θύρες πρέπει να είναι προσαρμοσμένες στην κίνηση των ατόμων σε αναπηρική πολυθρόνα. Οι ανελκυστήρες, τα καταστρώματα οχημάτων, οι αίθουσες επιβατών, οι καμπίνες και οι τουαλέτες πρέπει να είναι σχεδιασμένες κατά τρόπο ώστε να εξασφαλίζεται, εύλογα και αναλογικά, η πρόσβαση από άτομα μειωμένης κινητικότητας."

ΔΕΛΤΙΟ ΕΚΤΙΜΗΣΗΣ ΤΩΝ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ, ΚΑΙ ΙΔΙΩΣ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Tίτλος της πρότασης

Πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την oδηγία 98/18/EΚ της 17ης Μαρτίου 1998 για τους κανόνες και τα πρότυπα ασφαλείας για τα επιβατηγά πλοία.

Αριθμός αναφοράς του εγγράφου

COM(2002)158 τελικό, 2002/0075(COD)

Η προταση

1. Λαμβανομένης υπόψη της αρχής της επικουρικότητας, γιατί κρίνεται απαραίτητη η ύπαρξη κοινοτικής νομοθεσίας στον εν λόγω τομέα και ποιοι είναι οι κυριότεροι στόχοι της;

Ο κύριος στόχος της πρότασης είναι να τροποποιηθεί υφισταμένη οδηγία, ώστε να ενισχυθούν και να απλουστευθούν ορισμένες διατάξεις της. Επειδή πρόκειται για αναθεώρηση υπάρχουσας οδηγίας, η μόνη πιθανή μορφή κοινοτικού μέτρου είναι η έκδοση άλλης οδηγίας.

Οι επιπτωσεισ στισ επιχειρησεισ

2. Ποιοι επηρεάζονται από την πρόταση;

- ποιοι τομείς επιχειρηματικών δραστηριοτήτων

Οι ναυτιλιακές εταιρείες που εκτελούν εσωτερικά δρομολόγια με πλοία στα κράτη μέλη.

- ποια μεγέθη επιχειρήσεων (ποιο είναι το ποσοστό μικρομεσαίων επιχειρήσεων)

Οι τροποποιήσεις θα αφορούν εταιρείες διαφόρων μεγεθών, από αυτές που διαθέτουν ένα μόνον πλοίο ως τους πλοιοκτήτες με πολύ μεγαλύτερους στόλους.

- υπάρχουν στην Κοινότητα συγκεκριμένες γεωγραφικές περιοχές στις οποίες βρίσκονται εγκατεστημένες οι εν λόγω επιχειρήσεις

Σε όλα τα κράτη μέλη της ΕΕ, εκτός από τα μεσόγεια. Ωστόσο, κατ' αρχήν, η πρόταση αφορά όλα τα κράτη μέλη ως κράτη της σημαίας, παρόλο που ορισμένα κράτη μέλη έχουν περισσότερο αναπτυγμένες υπηρεσίες εκτέλεσης δρομολογίων με οχηματαγωγά πλοία, λόγω της γεωγραφίας τους.

3. Τι μέτρα πρέπει να λάβουν οι επιχειρήσεις για να συμμορφωθούν με την πρόταση;

Οι σχετικοί επιχειρηματικοί κλάδοι πρέπει να λάβουν τα αναγκαία μέτρα για να συμμορφωθούν με τις εθνικές απαιτήσεις για την προσαρμογή των υπαρχόντων πλοίων στις ειδικές απαιτήσεις ευστάθειας που αναφέρονται στο άρθρο 6α και στις κατευθυντήριες οδηγίες σχετικά με τις απαιτήσεις ασφαλείας για άτομα μειωμένης κινητικότητας, που περιλαμβάνονται στο παράρτημα ΙΙΙ. Θα πρέπει ωστόσο να σημειωθεί ότι πολλοί επιχειρηματίες έχουν ήδη λάβει τα αναγκαία για τον σκοπό αυτόν μέτρα.

4. Ποιες είναι οι ενδεχόμενες οικονομικές επιπτώσεις της πρότασης;

- στην απασχόληση

Δεν προβλέπεται καμία οικονομική επίπτωση στην απασχόληση.

- στις επενδύσεις και στη δημιουργία νέων επιχειρήσεων

Μπορούν να προβλεφθούν επενδύσεις για να υπάρξει συμμόρφωση με τις ειδικές απαιτήσεις ευστάθειας σύμφωνα με το άρθρο 6α. Το χρονοδιάγραμμα σταδιακής καθιέρωσης για υπάρχοντα πλοία, που προβλέπεται στην οδηγία, θα προσφέρει επαρκή χρόνο στις ναυτιλιακές εταιρείες για να αναβαθμίσουν τα πλοία τους. Συν τοις άλλοις, προσφέρεται περαιτέρω ευελιξία με το προτεινόμενο σύστημα σταδιακής κατάργησης, που βασίζεται στην ηλικία του πλοίου και το οποίο θα διαρκέσει έως το 2015. Μπορούν να προβλεφθούν επίσης ορισμένες επενδύσεις όσον αφορά τις κατευθυντήριες οδηγίες σχετικά με τις απαιτήσεις ασφαλείας για άτομα μειωμένης κινητικότητας, που περιλαμβάνονται στο παράρτημα ΙΙΙ, αλλά θα πρέπει να σημειωθεί ότι ορισμένοι επιχειρηματίες έχουν ήδη λάβει τα αναγκαία για τον σκοπό αυτόν μέτρα.

- στην ανταγωνιστικότητα των επιχειρήσεων

Η πρόταση φαίνεται ότι θα έχει ευνοϊκό αντίκτυπο στην ανταγωνιστική θέση των επιχειρήσεων, αφού θα εναρμονίσει τα πρότυπα ευστάθειας που εφαρμόζονται σε επιβατηγά οχηματαγωγά πλοία που εξυπηρετούν γραμμές στην ΕΕ, δημιουργώντας έτσι μια συνολική αγορά, στην οποία θα είναι δυνατή η εκτέλεση δρομολογίων από αυτά τα πλοία σε όλες τις γραμμές στην ΕΕ όπου απαντούν οι ίδιες συνθήκες ύψους κύματος. Προβλέπεται θετικός οικονομικός αντίκτυπος στην ανταγωνιστικότητα των επιχειρήσεων που θα συμμορφωθούν με τις κατευθυντήριες οδηγίες σχετικά με τις απαιτήσεις ασφαλείας για άτομα μειωμένης κινητικότητας, που περιλαμβάνονται στο παράρτημα ΙΙΙ, εφόσον θα μπορούν να προσελκύσουν μεγαλύτερο αριθμό πελατών.

5. Περιλαμβάνονται στην πρόταση μέτρα με τα οποία λαμβάνονται υπόψη οι ιδιαιτερότητες των μικρομεσαίων επιχειρήσεων (λιγότερες ή διαφορετικές απαιτήσεις, κ.λπ.);

Η πρόταση περιλαμβάνει ειδική διάταξη όσον αφορά το υπέρμετρο κόστος, που μπορεί να δημιουργήσει υπερβολική οικονομική επιβάρυνση, για τη συμμόρφωση των υπαρχόντων πλοίων προς τις κατευθυντήριες οδηγίες σχετικά με τις απαιτήσεις ασφαλείας για άτομα μειωμένης κινητικότητας, που περιλαμβάνονται στο παράρτημα ΙΙΙ.

Διαβουλεύσεις

6. Κατάλογος των οργανισμών των οποίων ζητήθηκε η γνώμη σχετικά με την πρόταση και σύνοψη των βασικών στοιχείων των απόψεών τους.

Οργανισμοί που προσκλήθηκαν και παρέστησαν στη συνεδρίαση διαβουλεύσεων:

- The Baltic and International Maritime Council (BIMCO)

- Committee of EU Shipbuilders Associations (CESA)

- European Community Shipowners Association (ECSA)

- European Disability Forum (EDF)

- European Transport Workers' Federation (ETF)

- International Association of Classification Societies (IACS)

- International Council on Shipping (ICS)

Σύνοψη των βασικών στοιχείων των απόψεών τους:

Δεν έγινε κανένα σχόλιο από τους συμμετέχοντες σχετικά με τη λήξη της παρέκκλισης για την Ελλάδα.

Η ιδέα της σταδιακής ανάπτυξης ειδικών κανόνων για μεγαλύτερη ασφάλεια και προσβασιμότητα των ατόμων μειωμένης κινητικότητας έγινε ομόφωνα δεκτή από τους ενδιαφερομένους που ήταν παρόντες.

Όλοι οι ενδιαφερόμενοι δέχτηκαν ευνοϊκά την εφαρμογή του Κώδικα Ταχύπλοων Σκαφών του 2000 στα ταχύπλοα σκάφη που εκτελούν εσωτερικά δρομολόγια.

Οι ενδιαφερόμενοι δεν προέβαλαν καμία αντίρρηση στην πρόταση για νέα διαδικασία σχετικά με τη δημοσίευση των καταλόγων των θαλάσσιων περιοχών (άρθρο 4 παράγραφος 2).

Ωστόσο, οι γνώμες των ενδιαφερομένων διχάστηκαν όσον αφορά την ανάγκη για εισαγωγή επιπρόσθετων απαιτήσεων ευστάθειας για οχηματαγωγά πλοία.